
Узган 2022 елда Татарстанда сәламәтлек саклау үсешенә 104 млрд. сумнан артык акча бүлеп бирелгән, шуларның 10 млрд. сумы - сәламәтлек саклау учреждениеләрен төзү, реконструкцияләү, капиталь ремонтлау һәм медицина җиһазлары белән тәэмин итүгә. 1277 объектта матди-техник базаны ныгыту буенча эшләр башкарылган.

Бүген бу хакта Татарстан Республикасы Президенты Рөстәм Миңнеханов Татарстан Республикасы Сәламәтлек саклау министрлыгы коллегиясе утырышында хәбәр итте. Төп тема - 2022 елда Татарстан Республикасы Сәламәтлек саклау системасы эшчәнлеге йомгаклары һәм 2023 елга бурычлар.

Быел ике зур объект төзелә, аларга 1,2 млрд сумнан артык акча җибәреләчәк, бу Казан шәһәренең 7 нче клиник хастаханәсе янындагы территориядәге перинаталь үзәк; Әлмәт муниципаль районы үзәк хастаханәсенең кабул итү-диагностика бүлеге.

Илкүләм проектлар эше нәтиҗәләре буенча «Сәламәтлек саклау» һәм «Демография» илкүләм проектларын гамәлгә ашыру буенча барлык 59 күрсәткеч үтәлде, дип ассызыклады Рөстәм Миңнеханов.

Узган елның төп казанышы – халыкның гомуми үлем күрсәткечен 25,8%ка киметү. Әмма 2019 ел дәрәҗәсенә әле ирешә алмадык, дип билгеләп үтте ул.

«Бүген профилактик эшне көчәйтергә, массакүләм мәгълүмат чараларында сәламәт яшәү рәвешен популярлаштыруны активлаштырырга кирәк. Сәламәтлеккә сак караш мәктәпкәчә яшьтән үк кертелү мөһим. Бу эшкә барлык муниципаль берәмлекләр, министрлыклар һәм ведомстволар җәлеп ителергә тиеш», - диде Рөстәм Миңнеханов.

«Бу уңайдан халыкны колачлау планын профилактик чаралар һәм диспансерлаштыруны үтәми калу мөмкин түгел дип саныйм. Ерак авылларда яшәүчеләргә аерым игътибар бирергә кирәк. Бу бурычны без күптән куя киләбез», - дип искәртте Рөстәм Миңнеханов.

Мобиль комплексларның эше бу юнәлештә яхшы нәтиҗәлелекне күрсәтте. Тикшерелгәннәрнең 10,3%ында беренче тапкыр ачыкланган авырулар бар. «Без предприятиеләрнең медицина оешмалары белән эшче халыкны, бигрәк тә зарарлы һәм куркыныч җитештерү факторларына тәэсир итү шартларында эшләүче затларны профилактик тикшерү өлешендә хезмәттәшлек итү бурычын күп тапкырлар куйдык. Сәламәтлек саклау министрлыгыннан, Татарстан Республикасы сәнәгать һәм сәүдә министрлыгы, предприятие һәм оешма җитәкчеләре белән берлектә, әлеге мәсьәлә буенча аерым утырыш үткәрүне сорыйм», - диде Татарстан Республикасы Президенты.

«Бүген сәламәтлек саклау югары технологияле. трансплантология өлкәсендәге уңышларыбызны билгеләп үтәсем килә. 2021 ел белән чагыштырганда үткәрелгән операцияләр саны 1,8 тапкырга артты. Без республика клиник хастаханәсе базасында трансплантация һәм югары технологияле хирургия үзәген төзү проектын хупладык», - дип искәртте ул.

Рөстәм Миңнеханов мондый мәгълүматларны китерде: 2022 елда 147 орган трансплантациясе башкарылган, шул исәптән 55 бавыр трансплантациясе, 84е - бөер, 8е - йөрәк трансплантациясе.

Республикада сәламәтлек саклауда кадрлар турында беренче ел гына сөйләмиләр. Билгеле уңышлар бар - Татарстан дәүләт сәламәтлек саклау өлкәсендә табиблар белән тәэмин ителеше буенча 10 лидер арасына керә (10 мең кешегә 35,9).

«Проблемаларга килгәндә, аларны системалы рәвештә һәм үзара хезмәттәшлектә хәл итәргә кирәк. Медицина оешмаларының табиблар белән комплектлылыгын анализларга, аларның штат расписаниеләрен исән халык саны һәм беркетелгән халык саны нигезендә яңадан карарга кирәк», - дип билгеләде Рөстәм Миңнеханов.

Цифрлаштыру елы дип игълан ителгән 2022 елда нәтиҗәдә сәламәтлек саклау тармагында Химс (HIMSS) стандартлары буенча Республика клиник хастаханәсе сертификациясе алды, ул пациентларның персонификациясен тәэмин итә һәм пациентларга карата медицина эшчәнлегенең сыйфатын һәм куркынычсызлыгын арттыра, шулай ук радиологик Дата-үзәк төзү, бу бөтен радиологик хезмәтне үзәкләштерергә һәм ясалма интеллектны табибларга рәсемнәр укыганда ярдәм итәргә мөмкинлек бирәчәк. Моннан тыш, барлык ФАПларны һәм авыл хастаханәләрен тулысынча цифрлаштыру уздырылды, ул диагностик тикшеренүләр һәм катлаулы мәсьәләләр буенча консультацияләр тапшыру мөмкинлеген бирә. Урыннарда белгечләрнең эшен контрольдә тоту мөһим.

«Сәламәтлек саклау министрлыгына, Цифрлы үсеш министрлыгы белән берлектә, Татарстан клиникаларында Химс (HIMSS) проектын тиражлау буенча тәкъдимнәр әзерләргә кирәк, - диде Рөстәм Миңнеханов. - Бу - бөтенләй башка таләпләр һәм яңа мөмкинлекләр. Без бу агымны, шул исәптән федераль дәрәҗәдә дә, алга этәрәчәкбез».

Тулаем алганда, республика буенча табибка электрон рәвештә язылу мөмкинлеге өлешендә системалы проблемалар саклана, медицина ярдәме алу мәсьәләләре буенча гражданнарга аз мәгълүмат бирелә, медицина персоналының пациентлар белән аралашу культурасына дәгъвалары саклана. Элеккечә үк «Халык контроле» һәм социаль челтәрләр системасындагы шикаятьләр рейтингында Казан, Чаллы, Түбән Кама, Әлмәт, Алабуга кебек эре шәһәрләр алда бара. «Безнең яхшы якларыбыз күп, әмма безнең контрольдә булырга тиешле мизгелләр дә бар», - дип ассызыклады Рөстәм Миңнеханов.

Мәҗбүри күченүчеләрне вакытлыча урнаштыру пунктларында медицина ярдәме күрсәтү буенча зур эш башкарылды. Мобилизация пунктларында, Казан ш. стационарларында хәрби-табиб комиссияләре юнәлеше буенча мобилизацияләнгән тикшерү уздырылды. 100дән артык хәрби хезмәткәр һәм аларның гаилә әгъзалары медицина реабилитациясен алдылар. Өченче айда педиатрлар бригадасы Луганск Халык Республикасында эшли, анда балигъ булмаганнарга медицина тикшерүе үткәрә. 4 меңнән артык бала каралган. » Медицина хезмәткәрләренә зур фидакарьлек һәм түземлек таләп итә торган бу катлаулы эш өчен рәхмәт белдерәсем килә», - дип белдерде Татарстан Президенты.

«Бүген сәламәтлек саклау алдында җитди бурычлар тора. Уртак тырышлык белән без аларны җиңеп чыгарбыз дип ышанам. Татарстан медицина учреждениеләре коллективларына көндәлек хезмәтләре, һөнәри осталыклары һәм үз эшләренә булган мәхәббәтләре өчен рәхмәт белдерәсем килә. Сәламәтлек, уңышлар һәм гаилә иминлеге телим. Якыннарыгызның ярдәме һәм кайгыртуы сезнең игелекле эшегездә ярдәм итсен», - диде Рөстәм Миңнеханов.

Алга таба алдынгы медицина хезмәткәрләренә Россия Федерациясе һәм Татарстан Республикасы дәүләт бүләкләре тапшырылды.
Рөстәм Миңнеханов ТР Сәламәтлек саклау министрлыгы коллегиясендә: 2022 елда Татарстанда сәламәтлек саклау үсешенә 104 млрд сумнан артык акча бүлеп бирелгән